Document ID: 32006D0750

ROZHODNUTIE KOMISIE
z 31. októbra 2006,
ktorým sa mení a dopĺňa rozhodnutie 2005/359/ES, pokiaľ ide o prístavy vykládky dubovej (Quercus L.) guľatiny s kôrou, ktorá má pôvod v Spojených štátoch
[oznámené pod číslom K(2006) 5142]
(2006/750/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (1), najmä na jej článok 15 ods. 1,
keďže:
(1)
Podľa smernice 2000/29/ES, dubová (Quercus L.) guľatina s kôrou, ktorá má pôvod v Spojených štátoch, sa v podstate nemôže dovážať do Spoločenstva pre riziko zavlečenia Ceratocystis fagacearum (Bretz) Hunt., pôvodcu odumierania duba.
(2)
Rozhodnutím Komisie 2005/359/ES z 29. apríla 2005, ktorým sa ustanovuje výnimka z určitých ustanovení smernice Rady 2000/29/ES v súvislosti s dubovou (Quercus L.) guľatinou s kôrou, ktorá má pôvod v Spojených štátoch amerických (2), sa za určitých podmienok povoľuje dovoz takejto guľatiny, ktorá má pôvod v Spojených štátoch.
(3)
Článkom 3 ods. 1 rozhodnutia 2005/359/ES sa ustanovuje vykladanie iba v prístavoch, ktoré sú uvedené v prílohe II k danému rozhodnutiu. Po následnej porade s inými členskými štátmi, ako sa ustanovuje v článku 3 ods. 2 uvedeného rozhodnutia, je vhodné zoznam prístavov v prílohe II doplniť na žiadosť Lotyšska a Slovinska o Rigu a Koper a na žiadosť Francúzska z neho vymazať prístav Lauterborg.
(4)
Opatrenia ustanovené v tomto rozhodnutí sú v súlade so stanoviskom Stáleho výboru pre zdravie rastlín,
PRIJALA TOTO ROZHODNUTIE:
Článok 1
Príloha II k rozhodnutiu 2005/359/ES sa nahrádza prílohou k tomuto rozhodnutiu.
Článok 2
Toto rozhodnutie je určené členským štátom.
V Bruseli 31. októbra 2006

Labels: 1
8
3
6
18
15